Karsten Hønge (SF), 2014-06-03:
Det er en god og nødvendig debat, som forslagsstillerne lægger op til.
For der er store udfordringer for vores landdistrikter og særlig for vores øer, men de beriger Danmark, og vi ønsker et land i balance.
Danmark har i flere år udviklet sig skævt.
Væksten og erhvervsudviklingen koncentrerer sig mere og mere om de større byer, mens der er tilbagegang og stagnation i landdistrikterne og i særlig grad på øerne.
Arbejdspladser lukker, og mennesker mister deres job.
Det har betydning for den enkelte og dennes familie, men også for det område, de bor i, for det får folk til at flytte hen, hvor arbejdet er, hvis de da ellers har den mulighed.
Vi ser også, at mindre virksomheder ikke kan ekspandere, selv om de har potentialet til det og har gode tal på bundlinjen, alene fordi det er svært at opnå et lån med sikkerhed i huset.
Selv folk, der både vil og har råd til at købe, kan ikke få et lån i et realkreditinstitut.
Tit er det, alene fordi omsætningen på boligmarkedet er lav på grund af frygt for, at værdien af boligerne falder.
Det er en ond spiral, der betyder, at den negative udvikling bliver selvforstærkende.
Det ser sløjt ud for væksten i mange af vores landdistrikter og på mange af vore øer.
Det burde ikke være tilfældet i et lille land som Danmark.
Det gør os sårbare, og det passer ikke til et velfærdssamfund som vores.
Vi skal have vækst og udvikling i alle dele af landet, og det kan vi gøre på mange måder.
SF mener, at der er behov for at få styrket mulighederne for at få finansieret både ejerboliger og erhvervsbygninger.
Vi foreslår en bedre finansiering, ved at der oprettes et særligt realkreditinstitut, der tager sig af udlån i landdistrikterne.
Et sådant institut kan enten fungere på rene markedsvilkår med en højere rente eller f.eks. med hjælp fra staten i form af enten en vis underskudsdækning eller tilskud til renten.
En mulighed er også et samarbejde med pensionskasserne.
Deres medlemmer bor jo da i hele Danmark og betaler til pensionskasserne.
Hvis merrisikoen ved udlån i yderområderne er lille eller nul, vil merrenten jo også blive meget lille.
Det, der i hvert fald står fast, er, at vi skal finde en løsning på problemerne med finansieringen, og vi skal fra politisk hold gøre mere for at hjælpe en positiv udvikling på vej.
Vi kan ikke leve af at koncentrere vores vækst i de større byer, for så affolker vi resten af landet.
Der her kan jo være en hjælp til f.eks. den driftige håndværksmester med de gode ideer eller iværksættere af enhver slags, som jo ofte er kommet godt fra start ved at få den første kapital fra en belåning af huset, men for hvem den mulighed er unødigt svær i dag.
For dem kan et lån til at opfylde drømmen samtidig medvirke til at tilføre liv og vækst til et område, som ellers kunne ende med at blive affolket.
Sådan som det er i dag, er det faktisk dyrt for samfundet, at så store dele af landet ikke udvikler sig, og derfor yder staten og EU jo også støtte til bestemte områder.
Ud fra den samme tankegang kan fællesskabet også træde til med en ny type realkreditinstitut.
Jeg har i en tidligere debat, hvor vi har været inde på lidt af det samme tema, argumenteret for sådan et realkreditinstitut.
Netop i dag er der kommet helt nye argumenter for, at vi skal gå den her vej.
Tænketanken Kraka har lige offentliggjort en ny analyse, der netop slår fast, at selv solide virksomheder i vores landdistrikter har langt sværere ved at få lån end virksomheder, der ligger i områder, hvor postnummeret signalerer beliggenhed i eller tæt ved en større by.
SF synes, at vi skal få undersøgt til bunds, hvad en billigere transport til øerne vil koste, og hvad det vil betyde for bosætning og erhvervsudvikling.
I dag udfordres øerne af både lang transporttid og høje billetpriser.
Penge beregnet til at gøre det billigere at rejse til øen er i langt hovedparten af kommunerne, der har fået det her tilskud, endt i kommunekassen.
En anden vigtig forudsætning for et liv på øerne – det gælder både privatliv og arbejdsliv – er, at vi har bredbånd af høj kvalitet og god udbredelse.